
הלב והרוח | ר' שלמה שוק
לפרשת ויקהל-פקודי

"ויבואו כל איש אשר נשאו לבו וכל אשר נדבה רוחו הביאו את תרומת ה'.."
כאשר אנו רוצים להרים תרומה ולתת צדקה בעבור הציבור או הפרט, נוצרת בתוכנו תנועה נפשית עדינה ושברירית המצריכה מאתנו שימת לב אמיתית, מאיזה מקום אנו נותנים מעצמנו, ומה באמת מניע אותנו לתת לאחר.

אף אחד מאתנו איננו מצדיק את קיומו, תיכף ביום היוולדו. מסלול חיינו איננו אוטוסטראדה של עשייה לשם שמיים. כל תחילתה של עשייה ונתינה מתחילה מהצורך הנמוך והטבעי שלנו להביא את עצמנו לידי ביטוי. הלב שלנו – 'כל איש אשר נשאו ליבו' – חומד בצדק את הרגשת הנוכח שלנו. דרך תחושת ה'אני' אנו מעצבים את מטרותינו, ומרגישים שאנו חיים.

איננו מתחילים ישירות ב-'לִשְמָהּ' , ה-'לשמה' שלנו טמון עמוק בתוך הלא 'לשמה'. 'מתוך שלא לשמה בא לשמה'. אי שם עמוק בתוך 'אשר נשאו ליבו' קיים חלקו השני של הפסוק: 'אשר נדבה רוחו'. 

התנשאות הלב צריכה לעבור חישוף וגילוי הרוח הנדיבה שבתוכנו.

הנדיבות הרוחנית היא הגרעין האמיתי שלנו, היא מוציאה אותנו מן המוחצנות של הנתינה, ומאפשרת לנו להיות חלק ממשהו הרבה יותר גדול מהאגו שלנו. גם התחושה הפסיכולוגית שלנו משתנה, אנו חשים את משק כנפי הרוח הלוקחת אותנו לטיול לו אנו נכספים באמת.

הנתינה שלנו איננה הופכת להיות הראי של הסביבה. הנדיבות הרוחנית מעניקה לנו מימד של עצמאות, איננו עסוקים בהשוואה עם האחרים ואיננו מודדים את עצמנו לפי הציפיות של הסביבה. הנדיבות הרוחנית יודעת את עצמה מתוך עצמה, ומפעילה אותנו ללא שום חשבונות שאינם נוגעים לעצם העניין באמת.

"כל איש ואשה אשר נדב לבם אותם להביא לכל המלאכה אשר ציוה ה'.."

הרוח הנדיבה והאמיתית הנושבת בתוכנו מחלחלת עד ללב המתנשא והופכת להיות לנדיבות לב, 'כל נדיב לב'. הלב והרוח הנדיבים חוברים גם יחד להתיר אותנו מכול תחלואי האגו האובססיביים, וכל הנדרים ('כל נדיב לב' – מכאן רמז להתרת נדרים מן התורה', חגיגה י'), התופסים אותנו בצוואר ומאיימים לשתק אותנו, מתפוררים ומאבדים את קשיותם החיצונית. הנדיבות מעניקה לנו חופש מן ההצגות שאנו מציגים ומאפשרת לנו לקבל את עצמנו ואת הסביבה גם כאנושיים ושבריריים.

